Românii au o vorbă cam din topor, dar duritatea ei stilistică are întotdeauna corespondență în realitatea noastră mâloasă. În DEX, expresia este explicată astfel: S-a suit scroafa în copac se spune despre un parvenit înfumurat.



Florin-Costel Pandele, primar de Voluntari-Ilfov, a oferit - probabil involuntar- fotografia virală a începutului de an școlar pe 2016. Nici dacă o făcea cu intenție, edilul nu reușea să livreze imaginea emblematică a învățământului în 2016. 27 de ani de reforme, peste 20 de miniștri, mai bine de 60 de modificări ale legii după care funcționează și efectele extrem de grave - rate tot mai mici de trecere a examenelor naționale, bagatelizarea învățatului, apariția fabricilor de diplome, plagiatul și politizarea angajaților până aproape de nivelul portartarului.



Florin-Costel Pandele, el însuși suspectat că a plagiat în teza sa de doctorat, cocoțat pe catedră, arată unde au reușit să se urce politicienii cu școală pe sărite și cuvinte puține, dar mai ales nevoia lor de a le vorbi de sus, de pe piedestaluri false, maselor de proști pe care-i păstoresc, dar care, e drept, le dau votul de fiecare dată când sunt chemate să o facă.

Fotografia, susține Digi24, a fost făcută luni, 12 septembrie, la ceremonia de deschidere a noului an, în curtea școlii numărul 1 din Voluntari, Ilfov. E de prisos să umpli pagini traducând semnificația unor astfel de imagini, au făcut-o internauții pe Facebook, poate mai bine decât ar putea-o face orice analist sau politician.

N-ați înțeles metafora. Calcă în picioare catedra și implicit scoala, spune Vasile Temle.

Soțul doamnei Firea. Poate că atunci când ai două doctorate, nu te mai cobori la nivelul profesorilor, elevilor, părinților, le dai lecții de bun simț, spune Cristina Alexandru.

Poate cel mai bun comentariu aparține unui cetățean care rezumă totul la o frază simplă- dacă școala nu ar fi fost politizată, iar directorul școlii numărul 1 din Voluntari nu ar fi fost numit și susținut politic, probabil că și-ar fi permis să-i spună domnului primar Pandele că nu e frumos să se urce pe catedră ca să-și țină cuvântarea și l-ar fi dat jos de acolo.

La bătaie cu poza lui Pandele pentru statutul de ridicol pe ziua de luni a fost postarea doamnei Grapini, cunoscută în mediul online datorită ambiției cu care scrie tâmpenii bine meșteșugite, îmbibate cu cât mai multe greșeli de ortografie și punctuație. Venerabilă vârsta doamnei Grapini, altfel europarlamentar care reprezintă România la Bruxelles, dar cred că și săracii profesori ai domniei sale, dacă trăiesc, intră în pământ de rușine. Rușinea lor nu anulează însă întrebarea legitimă despre cum o fi trecut doamna europarlamentar clasele, dintr-a IV-a până la liceu.

Pe rețelele de socializare, textul Mariei Grapini circulă sub formă de test de gramatică, unde cel care le depistează și corectează obține punctaj bun.

Politizarea școlilor în adâncime este cauza tuturor problemelor, iar cine neagă această evidență o face în mod voit, tocmai pentru a ascunde acest cancer care a făcut mestastaze în ultimele decenii. La o școală din apropierea zonei Iancului-București, în 2014, cadrele didactice au fost forțate să meargă la mitingul de lansare a candidaturii lui Victor Ponta pe Arena Națională. După ce directorul a intrat trântind și pocnind în cancelarie pentru că nimeni nu se înscrisese pe liste de bunăvoie, dascălii au tras la sorți care să se ducă în tribune la marele spectacol politic.

Dacă școlile din România ar avea câțiva învățători și profesori curajoși precum medicul Camelia Roiu, am vedea cu ochiul liber larvele care umblă pe băncile elevilor noștri, tolerate și ajutate să crească de politicienii care și-au vrut slugile în funcțiile de directori și la catedre.



În rest, rămâne cum am stabilit cu domnul Florentin Pandele, la finalul tezei de doctorat "România și noile provocări generate de integrarea europeană", care conține pasaje copiate din alte cărți fără a fi citate corespunzător, așa cum a descoperit Iulia Marin, de la PressOne. Vă las în compania frazei de mai jos, curată și inteligentă concluzie, de o banalitate și un nimic demnă de o teză de doctor: "Pe de altă parte, trebuie să fim conștienți de faptul că, pe lângă oportunități, Uniunea Europeană aduce și o serie de provocări la care țara noastră va trebui să răspundă în mod adecvat."